Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 298/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Eisenberg“

Referenčna številka: PDO-AT-A0215-AM01

Datum obvestila: 21. februar 2020

OPIS ODOBRENIH SPREMEMB IN RAZLOGI ZANJE

1. Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Eisenberg

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Označba porekla „Eisenberg“ se lahko uporablja le za vina, pridobljena iz sorte blaufränkisch, ki imajo visoko raven sadnosti, mineralnosti in pikantnosti, značilnih za to sorto. Preverjanja skladnosti z drugimi pogoji, določenimi v specifikaciji proizvoda.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki

Ustrezne omejitve pri proizvodnji vin

Pri označbi porekla „Eisenberg“ so dopuščeni vsi enološki postopki, dovoljeni za vino z zaščiteno označbo porekla v skladu z uredbama (EU) 2019/934 in (EU) 2019/935, razen obdelave s kalijevim sorbatom in dimetil dikarbonatom. Razkisanje vina je mogoče v skladu z uredbama (EU) 2019/934 in (EU) 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in (EU) 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

b. Največji donosi

10 000 kilogramov grozdja na hektar

6. Razmejeno geografsko območje

Geografsko območje označbe porekla „Eisenberg“ zajema okraje Oberwart, Güssing in Jennersdorf na Gradiščanskem.

7. Glavne sorte vinske trte

blaufränkisch – frankovka

8. Opis povezave

Na gričevnatem območju Eisenberg je podlaga sestavljena iz težkih glinastih tal z vsebnostjo železa in bazaltnih tal. Za proizvodno strukturo na vinorodnem območju Eisenberg so značilna družinska vinogradniška gospodarstva, ki večinoma predelujejo grozdje lastne pridelave in pogosto tudi prodajajo neposredno s svojih kmetij. Obstaja močna povezava med velikim obsegom turizma in vinogradniško industrijo.

Vinska trta se skoraj izključno goji z visoko gojitveno obliko in žičnimi oporami. Vino mora biti običajno sadno in mineralno-pikantno brez zaznavnih not po lesu / s komajda zaznavnimi notami po lesu. Vino z dodatno označbo „Reserve“ mora biti sadno, mineralno-pikantno in močno. Težka glinasta tla z vsebnostjo železa in bazaltna tla dajejo vinu mineralne in zelo prefinjene note. Zaradi panonskega podnebja, ki prevladuje na območju, so vina močna in pikantna.

Poleg tega se zaradi pretežno družinske narave vinogradništva tradicionalni način proizvodnje vina prenaša iz roda v rod, kar pripomore k posebnemu značaju vin „Eisenberg“.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

V skladu z avstrijskim zakonom o vinu se lahko vino z označbo porekla „Eisenberg“ trži le, če ima uradno številko preverjanja kakovosti (Staatliche Prüfnummer). Za pridobitev številke preverjanja kakovosti je treba na vzorcu vsakega vina, namenjenega trženju z označbo porekla „Eisenberg“ (sistematično preverjanje), izvesti analitske in organoleptične preskuse. Osebe, ki nameravajo zaprositi za uradno številko preverjanja kakovosti, morajo vsako leto pisno obvestiti gradiščanski regionalni odbor za vina. Pri dodeljevanju številke preverjanja kakovosti se šteje, da je vino primerno z organoleptičnega vidika, če vsaj pet od šestih preskuševalcev soglaša, da se lahko trži pod označbo „Eisenberg DAC“. Če je vino zaradi deljenega mnenja v razmerju 4 proti 2 zavrnjeno kot vino z označbo „Eisenberg DAC“, je treba vzorec ponovno predložiti drugi preskuševalni komisiji. Vložnik mora glede na dodatno delo, ki ga to vključuje, plačati pristojbino v skladu s cenikom, določenim v uredbi o pristojbinah za izdajo številke preverjanja kakovosti. Preskušanje preskuševalne komisije za dodelitev številke preverjanja kakovosti lahko poteka le v zveznem vinogradniškem uradu v Železnem. Vsi preskuševalci uradne preskuševalne komisije morajo pri gradiščanskem regionalnem odboru za vina opraviti usposabljanje za ocenjevanje profila okusa, značilnega za vina z označbo „Eisenberg DAC“.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2.